LUR probeer glo joernalis omkoopLUR Clifford Motsepe City Press berig dat Motsepe Vrydag hulle verslaggewer Sipho Masondo probeer omkoop het. Motsepe het egter ontken dat hy Masondo probeer omkoop het. Volgens die berig het Motsepe se regsverteenwoordigers Saterdagaand daarop aangedring dat City Press nie die artikel publiseer nie. Motsepe moes die afgelope week bontstaan om vrae te antwoord nadat The Star berig het dat daar na bewering met tenderdokumente gepeuter is ten einde ŉ R900 miljoen behuisingskontrak aan maatskappye, wat glo deur vriende van die voormalige ANC-jeugligaleier Julius Malema besit word, toe te staan. Motsepe het glo Vrydag vir Masondo na sy huis genooi. Die “vergadering” het glo sowat 30 minute geduur waarna die twee na die huis se voordeur geloop het. “Motsepe het sy hand in sy sak gesteek en kontant uitgehaal wat met ŉ rekkie vasgemaak was. Hy het dit vir my probeer gee en iets gesê soos ‘dit is vir brandstof vir die naweek’,”. Volgens die City Press het Masondo ŉ beëdigde verklaring onder eed onderteken na afloop van die voorval. “Ek het aan hom gesê ek kan nie die geld aanvaar nie. Ek het gesien daar was ŉ aansienlike bedrag. Ek kon sien daar was R100 en R200-note.” Motsepe beweer dat hy slegs gesê het: “Sou hy [Masondo] enige hulp van ons kamerades in die provinsie nodig hê, hy na my toe kan kom. Tensy hy op een of ander manier verkeerd verstaan het.”